МОТИВИ КЪМ ПРОЕКТ ЗА ИЗМЕНЕНИЕ НА НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

1. Причини, които налагат приемането на Наредба за изменение на Наредбата за определянето и администрирането на местните такси и цени на услуги на територията на Община Бургас:

В община Бургас таксата за детска градина и ясла е най-висока в сравнение с всички останали общини в областта. Няма аргументи защо това е така. Включително има общини с много по-малки ресурси (Средец, Созопол), които не събират такси, а в останалите таксите са значително по-ниски. Същевременно настоящите разпоредби на Наредбата разделят таксите на постоянна независеща от броя на посещенията в месеца и диференцирана за присъствен ден, тези такси обаче противоречат на разпоредбите на Закона за народната просвета според, който за времето, в което детето не е посещавало детската градина не се заплаща такса /чл. 30, ал. 4 от Правилник за прилагане на закона за народната просвета/. 


2. Цели, които се поставят:

С предлаганата промяна от една страна се цели стимулирането и подпомагането на младите семейства с малки  деца. Това е една от основните цели на всяка местна власт, както и съществена социална функция на всяка община. Грижата за децата е залог за развитие на общината. И от друга има за цел да промени общинската наредба с цел недопускането на плащания за неизползвана услуга. 


3. Финансови и други средства необходими за прилагането на новата уредба:

Финансовите средства за покриване на разходите  за детски градини и ясли да бъдат предвидени в Разходната част на Бюджет 2020 на Община Бургас. Ако Бюджет 2020 бъде приет преди разглеждането на докладната, то разходите да бъдат заложени, чрез корекция на вече приетия бюджет.


4. Очаквани резултати от прилагането, включително финансовите, ако има такива:

Намаление на месечната такса за детски ясли и детски градини в Община Бургас с 30%. Подпомагане на семейните бюджети на младите семейства с малки деца в Община Бургас. Недопускането на плащания за неизползвана услуга.


5. Анализ за съответствие с правото на Европейския съюз:

Предлаганите промени в Наредбата не противоречат на норми от по-висока йерархия и на европейското законодателство.
